Vyf aangekeer ná bloedbad in UitenhageFoto ter illustrasie. (Foto: Verskaf). Vyf mans is in hegtenis geneem ŉ dag nadat nege mense in drie verskillende skietvoorvalle in Uitenhage in die Oos-Kaap doodgeskiet is. In die eerste voorval is die liggame van vier mans Donderdag omtrent 11:45 in ŉ Mazda 323 in Mabi-straat in Uitenhage gevind. Nog ŉ liggaam het agter die voertuig gelê. ŉ Sesde persoon is erg beseer op die toneel aangetref en na ŉ nabygeleë hospitaal geneem. “Al die oorledenes en die beseerde het skietwonde opgedoen,” het kol. Priscilla Naidu, woordvoerder van die polisie in die Oos-Kaap, gesê. Om 12:10 is die liggame van nóg drie mans in Zolanqini-straat gevind. “Twee is in ŉ silwerkleurige Volkswagen Polo gevind en die derde het buite die voertuig gelê. Almal van hulle het ook skietwonde opgedoen. Die voertuig is boonop in Mei vanjaar in Humansdorp as gesteel in aangemeld,” het Naidu gesê. Op dieselfde dag is ŉ man, tussen die ouderdom van 18 en 25, dood langs die pad in Rooihoogte naby Kwanobuhle aangetref. “ŉ 72-uur aksieplan is van stapel gestuur en teen Vrydag 08:00 is vier mans van belang ingeneem vir ondervraging. Die polisie kon ook vasstel dat ŉ wit Toyota Quantum-bussie by al drie die moordtonele betrokke was en dieselfde dag teen 18:10 is die voertuig in Uitenhage opgemerk en naby Van Riebeeckhoogte voorgekeer. ŉ 34-jarige man is in hegtenis geneem en daar is op die motor beslag gelê,” het Naidu gesê. Die vyf verdagtes wat in hegtenis geneem is staan tereg op nege aanklagte van moord en een van poging tot moord. Hulle sal Maandag in die landdroshof in Kwanobuhle verskyn.